Nog geen reaksie oor landbou-verligtingsfonds nieMinister Thoko Didiza. (Foto: Jairus Mmutle/GCIS) Die Demokratiese Alliansie sal opvolg parlementêre vrae rig aan die minister van landbou, grondhervorming en landelike ontwikkeling oor vorige geskrewe en mondelingse vrae oor die begunstigdes van die R1,3 miljard Covid-19-ondersteuningsfonds vir landbou. “Alhoewel [minister Thoko Didiza] onder druk opgemerk het dat sy die antwoord op die parlementêre vraag aan die DA sal verskaf ‘indien ons dit regtig wil hê’, het ons nog steeds geen inligting ontvang nie,” het Annette Steyn, die DA se skaduminister van landbou, in ŉ verklaring gesê. “Wanneer is die minister van plan om die inligting te verskaf? Sy moet toegang daartoe hê, aangesien sy dit maklik aan die speaker van die nasionale vergadering, die voorsitter van die nasionale raad van provinsies, en die voorsitters van die portefeuljekomitee en kieskomitee kon gee, sonder dat hulle daarvoor gevra het,” het Steyn aangevoer. Indien die minister versuim om die nodige inligting voor 19 Oktober 2020 te verskaf, 10 dae ná die DA sy vrae op 9 Oktober ingedien het, kragtens die reëls van die nasionale vergadering, sal die DA ŉ versoek kragtens die Wet op die Bevordering van Toegang tot Inligting (PAIA) indien. Die DA het vroeër skriftelik die voorsitter van die portefeuljekomitee oor landbou, grondhervorming en landelike ontwikkeling, Zwelivelile Mandela, versoek dat die saak dringend op die agenda geplaas word. “Dit het nie gebeur nie en die voorsitter het ook nie hoegenaamd op die DA se redelike versoek reageer nie.” Deur die DA se parlementêre vraag te ignoreer, wat oorspronklik op 29 Mei 2020 ingedien is, het minister Didiza haar minagting gewys om vir die parlement te werk, het Steyn bygevoeg. “Dit verstewig die vermoede dat die minister probeer om korrupsie te verbloem. Wie het uiteindelik voordeel getrek uit die R1,3 miljard Covid-19-ondersteuningsfonds vir landbou? Die minister se optrede laat dit blyk of dit ANC-beamptes en makkers was.”